SET ภาคบ่ายพุ่งต่อ 50 จุด วอลุ่มทะลุแสนลบ. รับแรงซื้อหุ้นใหญ่!
SET ภาคบ่ายพุ่งต่อ 50 จุด วอลุ่มทะลุแสนลบ. รับแรงซื้อหุ้นใหญ่!
SET ภาคบ่ายพุ่งต่อ 50 จุด วอลุ่มทะลุแสนลบ. รับแรงซื้อหุ้นใหญ่!
10 พ.ย. 2563

ผู้สื่อข่าวรายงานว่า ดัชนีตลาดหุ้นไทย ณ เวลา 15.09 น. อยู่ที่ระดับ 1,342.56 จุด บวก 56.68 จุด หรือ 4.41% ด้วยมูลค่าซื้อขาย 1.19 แสนล้านบาท โดยปรับตัวขึ้นมาแรงกว่าและเทรดคึกคักกว่าในตลาดต่างประเทศ รับแรงซื้อกลับหุ้นขนาดใหญ่ที่มีน้ำหนักค่อนข้างมากในตลาดบ้านเรา โดยเฉพาะกลุ่มพลังงานและแบงก์ กลุ่มที่เกี่ยวข้องกับการเดินทางและท่องเที่ยว รวมถึงกลุ่มค้าปลีก หลังจากตอบรับความคืบหน้าของการพัฒนาวัคซีนได้ดีไปในช่วงเช้า และแรงซื้อยังไหลเข้าอย่างต่อเนื่อง
ด้านนายวีระวัฒน์ วิโรจน์โภคา ผู้อำนวยการฝ่ายวิเคราะห์หลักทรัพย์ บล.ฟินันเซีย ไซรัส กล่าวว่า ตลาดหุ้นไทยในช่วงบ่ายนี้ปรับตัวขึ้นกว่า 50 จุดต่อเนื่องจากภาคเช้า แรงกว่าตลาดต่างประเทศ โดยตลาดหุ้นในภูมิภาคเอเชียเคลื่อนไหวในแดนบวกเป็นส่วนใหญ่แต่ไม่มากเท่าบ้านเรา และดาวโจนส์ฟิวเจอร์สบวกไปราว 80 จุด ส่วนตลาดในยุโรปเปิดเทรดบ่ายนี้ก็คาดว่าจะอ่อนตัวลงหลังจากที่ขึ้นไปแรงเมื่อวานนี้ ตอบรับความคืบหน้าวัคซีนต้านไวรัสโควิด-19 หลังจากไฟเซอร์ และ BioNTech แถลงว่าผลการทดลองร่วมกันพัฒนาวัคซีนมีประสิทธิภาพมากกว่า 90%
ทั้งนี้ ตลาดบ้านเราปรับขึ้นได้แรงกว่าตลาดต่างประเทศ เป็นผลจากตลาดบ้านเราอิงท่องเที่ยวมาก ทำให้กลุ่มท่องเที่ยว, โรงแรม, สายการบิน ปรับขึ้นได้ดีในวันนี้ หลังจากที่ร่วงลงไปหนักในช่วงที่ผ่านมา อย่างไรก็ดี ดัชนีฯขึ้นมาจะทดสอบเส้นค่าเฉลี่ย 200 วันที่ 1,340 จุด ทำให้มีโอกาสที่จะพักตัวได้หลังจากที่ปรับขึ้นมาเร็วมาก พร้อมให้แนวรับ 1,320-1,310 จุด ส่วนแนวต้าน 1,340-1,350 จุด